stanford-oval/wikipedia huggingface dataset:
Amazon.com
Historia > Alku verkkokirjakauppana

Amazonin perusti aiemmin New Yorkissa rahoitusalalla toiminut Princetonin alumni Jeff Bezos. Hän muutti vuonna 1994 länsirannikolle Seattleen ja perusti verkkokirjakaupan, jonka toimisto oli aluksi hänen omassa autotallissaan. Kehitettyään ohjelmiston yhtiö avasi verkkosivustonsa 16. heinäkuuta 1995.
Bezos oli antanut yhtiölle ensin nimeksi Cadabra. Nimestä luovuttiin pian, sillä se muistutti liikaa 'kalmoa' merkitsevää englanninkielistä sanaa cadaver.
Bezos siirsi yhtiön autotallistaan Seattlen teollisuusalueelle, missä sillä oli kahdessa kerroksessa toimitilaa 140 neliömetriä. Kirjavarastohuoneeseen mahtui vain muutama sata kirjaa kerrallaan. Amazon aloitti antamalla kirjoista 10–30 prosentin alennuksia, ja aluksi se sai puolenkymmentä tilausta päivässä. Myynti alkoi kasvaa voimakkaasti jo kolmen päivän jälkeen, kun kauppa linkitettiin Yahoo-hakusivuston What's Cool -sivulle. Ensimmäisellä viikolla kirjatilauksia tuli 12 000 dollarin edestä ja toisella viikolla 15 000 dollarin edestä. Lokakuuhun 1995 mennessä kirjatilauksia tuli jo sata kappaletta päivässä ja vajaan vuoden kuluttua sata tunnissa.
Yksi Bezosin monista keksinnöistä oli antaa asiakkaiden kirjoittaa sivustolle kirja-arvosteluja, myös kielteisiä. Hän otti käyttöön myös yhden klikkauksen tilaukset. Bezos rakensi yhtiöstään hajautetun, sillä hän uskoi pienten tiimien saavan parempia ajatuksia kuin suurten.
Yhdysvaltalainen Time-lehti nimitti Bezosin vuonna 1999 Vuoden henkilöksi tunnustuksena yhtiön saavutuksista verkkokaupankäynnin yleistymisessä.
Amazonin liikestrategia oli perustamisaikanaan poikkeava, sillä yritys ei olettanut saavuttavansa voittoa ensimmäiseen neljään tai viiteen vuoteen. Yritys kasvatti liiketoimintaansa tasaiseen tahtiin, ja voittoa alkoi tulla vasta it-kuplan puhjettua. Vuonna 2009 yhtiön koko liiketoiminta oli 172 miljoonaa dollaria tappiolla.
Amazon oli ensimmäisiä verkkokauppayhtiöitä. Sen tietokanta- ja palveluominaisuudet ovat olleet usein edelläkävijöitä, ja muun muassa ”muut tätä tuotetta ostaneet ovat ostaneet myös nämä tuotteet” -ominaisuus on peräisin Amazon.comilta.
Amazon kehitti 1-Click-ostot ja otti ne käyttöön vuonna 2000. Ideana on, että tuotteen voi tilata yhdellä klikkauksella ja maksaa ennalta tallennetuilla maksutiedoilla. Taustalla oli havainto, että 70 % verkkokauppojen ostoskoriin lisätyistä tuotteista hylättiin, eikä niitä ikinä ostettu. Amazon sai tekniikalle patentin vuonna 1999 ja teki siitä tavaramerkin.
Historia > Kindlen julkaisu ja kustannustoiminnan aloitus

Yhtiö julkisti sähkökirjojen Kindle-lukulaitteen vuonna 2007 ja Kindle Fire -taulutietokoneen vuonna 2011.
Yritys aloitti Yhdysvalloissa vuonna 2012 kirjankustannustoiminnan, jonka yksikön johtaja on alalla pitkään toiminut Laurence Kirshbaum. Amazonin sanotaan houkuttelevan muiden kustantamoiden menestyskirjailijoita varsin suorasukaisella tavalla. Kustannustoiminta alkaa myös Britanniassa, jossa keskitytään erityisesti sähkökirjaan.
Historia > Toiminnan laajentuminen

Vuonna 2014 Amazon ilmoitti suoratoistopalvelu Twitchin ostamisesta 970 miljoonalla dollarilla.
Kesäkuussa 2017 Amazon ilmoitti ostavansa elintarvikeketju Whole Foods Marketin 13,4 miljardilla Yhdysvaltain dollarilla. Amazon on avannut myös Amazon Go -nimisiä ruokakauppoja, joissa ei ole kassoja eikä kassajonoja. Amazon on ollut aikeissa avata jopa 3 000 Amazon Go -kauppaa vuoteen 2021 mennessä.
Amazon haluaa myydä enemmän autoja ja autojen osia. Amazon on myös sijoittanut Rivianiin, joka on sähköautojen valmistaja.
Koronapandemian koitellessa taloutta 2021 Amazon palkkasi 75 000 työntekijää Yhdysvalloissa ja Kanadassa ja myönsi sadan dollarin bonuksen rokotuksen ottamisesta.
Toiminta > Amazon.com verkkokauppa

Yhtiöllä on toimipisteet kotimaansa Yhdysvaltain lisäksi myös Britanniassa, Kanadassa, Kiinassa, Japanissa, Ranskassa, Saksassa ja Ruotsissa. Yhden maan palveluun kerran rekisteröitynyt voi tehdä samalla tunnuksella ostoksia minkä tahansa maan Amazonissa. Näin myös Amazon-kauppojen kilpailuttaminen onnistuu. Amazon avasi Pohjoismaiden toimintansa perustamalla verkkokaupan Ruotsiin loppuvuonna 2020. Kauppa toimittaa osan tavaroista myös Suomeen.
Verkkokaupassa on myynnissä sekä Amazonin itse myymiä tuotteita, että ulkopuolisten myyjien tuotteita. Ulkopuoliset kaupat voivat toimittaa tuotteensa itse tai luovuttaa toimituksen Amazonin hoidettavaksi.
Toiminta > Amazon Web Services

Amazon Web Services (AWS) on tytäryhtiö, joka tarjoaa pilvipalveluja.
Toiminta > Omat tuotteet

Yhtiö julkisti sähkökirjojen Kindle-lukulaitteen vuonna 2007 ja Kindle Fire -taulutietokoneen vuonna 2011.
Amazonin omia tuotemerkkejä ovat esimerkiksi Amazon Basics, Mama Bear ja Daily Ritual.
Toiminta > Julkaisu- ja kustannustoiminta

Yhtiö omistaa elokuvatietokanta IMDb:n ja suoratoistopalvelu Twitchin.
Amazon Luna on pilvipelipalvelu videopelien pelaamiseen.
Toiminta > Ruokakauppatoiminta

Yhtiö myy ruokaa verkkokaupassaan Amazon Fresh -palvelussaan. Palvelu toimii Yhdysvaltain suurimmissa kaupungeissa sekä muutamissa suurkaupungeissa Euroopassa ja Aasiassa. Syksyllä 2020 yhtiö avasi myös ensimmäiset Amazon Fresh ruokakauppansa, jossa tuotteet maksetaan samalla kun ne kerätään ostoskärryyn. Kauppa tarjoaa myös noutopalvelua. Aiemmin Amazon on perustanut samankaltaisia Amazon Go -nimisiä ruokakauppoja, joissa ei ole kassoja eikä kassajonoja.
Yhtiö omistaa nykyisin myös elintarvikeketju Whole Foods Marketin.
Toiminta > Televisio- ja elokuvatuotanto

Amazon Studios on televisiosarjojen ja elokuvien tuotantoon keskittynyt osasto. Tuotetut sarjat ovat nähtävillä Amazonin omassa Amazon Prime Video -suoratoistopalvelussa.
Toiminta > Videopelien tuotanto

Amazon ilmoitti vuonna 2014 aikovansa siirtyä mobiilipeleistä AAA-pelien kehitykseen ja vuonna 2016 Amazon ilmoitti kolmesta pelistä: Breakaway, Crucible ja New World.
Amazon Game Studios on videopelien kehitykseen keskittyvä osasto, jonka peleissä on pyritty integroitumaan yhtiön omistaman Twitch-palvelun kanssa sekä sen palvelinalustan kanssa. Yhtiö osti Double Helix Gamesin vuonna 2014. Lumberyard on CryEngineen perustuva pelimoottori, jota yhtiö käyttää peleissään.
Yhtiön kehittämiä pelejä ovat Breakaway, joka suljettiin yhdeksän kuukautta julkistamisen jälkeen. Sev Zero julkaistiin Fire TV -alustalle.
Project Nova oli suuren mittaluokan pelaamiseen tähtäävä peli, joka peruttiin ennen julkaisua.
Keväällä 2020 julkaistu Crucible suljettiin kuukausi julkaisun jälkeen ja lokakuussa samana vuonna ilmoitettiin sen kehityksen päättymisestä.
New World on viivästynyt kahdesti COVID-19 pandemiaan vedoten ja pelin odotettiin tulevan keväällä 2021: pelin beta-versio oli saatavilla elokuussa 2020. New World on julkaistu syyskuussa 2021.
Helmikuussa 2022 Amazon Games julkaisi Pohjois-Amerikan, Euroopan ja Etelä-Afrikan markkinoille eteläkorealaisen Lost Ark -pelin.
Amazon on ostanut Suomesta ainakin yhden yhtiön hankkiessaan Umbra Softwaren tammikuussa 2021. Yhtiön ohjelmisto on suunnattu suurien kolmiulotteisten mallien käsittelyyn.
Toiminta > Logistiikkapalvelut

Yritys toimittaa itse lähetyksensä osassa maailmaa, kuten osassa Yhdysvaltoja. Yrityksen rahtirekkaan mahtuu noin 2000 pakettia. Yrityksellä on käytössään useita rahtilentokoneita tuotteidensa kuljetukseen. Ne on brändätty Amazon Prime Air -merkkisiksi.
Yritys on myös tuotekehitellyt pakettien toimittamista miehittämätön ilma-alusten eli droonien avulla, mutta ne eivät ole käytössä vuonna 2022. Yrityksen mukaan sen päämääränä on toimittaa paketit ilma-aluksella tilaajalle alle tunnissa. Amazon on myös kokeillut robottikuljetusta pienen mönkijän avulla Washingtonin osavaltion yhdessä kaupungissa.
Delivery Service Partner (DSP) on yrityksille suunnattu logistiikkapalvelu. Amazon markkinoi alihankkijayrityksen perustamista Amazon advantage -ohjelman kautta. Amazonin pienkuljetusta hoitavan pienyrityksen perustaminen maksaa ainakin 10 000 dollaria.
Toiminta > Amazon Robotics

Amazon Robotics (entinen Kiva Systems) on varastonhallintaan tarkoitettuja robotteja kehittävä tytäryhtiö.
Toiminta > Laajakaistayhteydet

Amazonin Project Kuiper on satelliiteilla tarjottava laajakaistayhteys, jolla se kilpailee SpaceX:n Starlink-projektin kanssa.
Kritiikki yhtiötä kohtaan > Verojen kiertäminen

Euroopan Amazon on rekisteröity Luxembourgiin. Amazon ei maksanut Luxemburgiin lainkaan yritysveroja vuonna 2020, vaikka yhtiön Euroopassa myyntitulot olivat 44 miljardia euroa kyseisenä vuonna. Yhtiö teki kyseisenä vuonna 1,2 miljardia tappiota. Samana vuonna yhtiö sai myös 56 miljoonan euron edestä vapautuksia tulevista veroista, joita yhtiölle on kertynyt yli 2,7 miljardin euron edestä tulevista tuotoista.
Yritys myös teki samana vuonna kaikkien aikojen tuloksensa ja teki voittoa yli 8 miljardia euroa. lähde?
Project Goldcrest on nimi järjestelylle, jossa Amazon siirsi omistuksia Luxemburgiin ja tytäryhtiöiden välisille sopimuksille.
Yhtiö on tuomittiin vuonna 2017 maksamaan 250 miljoonaa euroa Luxemburgille laittomista verohelpotuksista.
Kritiikki yhtiötä kohtaan > Työntekijöiden kohtelu

Amazon on Yhdysvalloissa tunnettu ammattiyhdistysten vastaisesta toiminnastaan jo 1990-luvun lopusta lähtien. Vuonna 2021 Amazon myöntyi järjestäytymistä koskevien lakien noudattamiseen.
Vuonna 2020 uutisoitiin Amazonin työntekijöiden saavan positiivisen testituloksen COVID-19-tautiin. Jotkut Staten Islandin varaston työntekijät järjestivät maaliskuun 2020 lopulla ulosmarssin protestoidakseen työpaikkansa heikkoa terveystilannetta koronaviruspandemian keskellä. Yksi järjestäjistä, Chris Smalls, asetettiin ainoana karanteeniin, ja pian sen jälkeen hänet erotettiin yrityksestä.
Kritiikki yhtiötä kohtaan > Pimeät käytännöt

Puolan kilpailu- ja kuluttajansuojaviranomainen on määrännyt kahdeksan miljoonan dollarin sakon pimeistä käytännöistä, jotka olivat haitaksi asiakkaille. Amazonin Puolassa toimiva Luxemburgiin rekisteröity sivusto perui kuluttajien tilaamia toimituksia ja näytti toimitusehdon vaikealukuisesti harmaalla tekstillä valkoisella taustalla sivun alalaidassa. Lisäksi sivusto käytti harhauttavaa tietoa saatavuudesta.
Aiheesta muualla

Wikimedia Commonsissa on kuvia tai muita tiedostoja aiheesta .
Amazon.com (Yhdysvallat)
George Packer: Cheap Words: Amazon is good for customers. But is it good for books? The New Yorker 17.2.2014. (englanniksi)
Ryan Nyambe

Ryan Nyambe (s. 4. joulukuuta 1997 Katima Mulilo) on namibialainen jalkapalloilija, pelipaikaltaan useimmiten oikea laitapuolustaja. Hän on pelannut jo juniorivuosistaan lähtien Englannissa. Hän on edustanut Englannin liigassa Blackburn Roversia, Wigan Athleticia ja syyskuusta 2023 alkaen Derby Countya.
Nyambe nousi Blackburn Roversin junioreista edustusjoukkueeseen, jossa hän pelasi ensimmäisen ottelunsa elokuussa 2015 liigacupin ottelussa Shrewsbury Townia vastaan. Hän pelasi Blackburnissa kausina 2016–2022 mestaruussarjassa 154 ottelua ja ykkösliigassa 29 ottelua. Kaudella 2022–2023 hän pelasi Wiganissa 31 mestaruussarjan ottelua. Derbyssä hän on pelannut 19 ykkösliigan ottelua kaudella 2023–2024 ja yhdeksän mestaruussarjan ottelua kaudella 2024–2025 marraskuun alkuun mennessä. Hän ei ole tehnyt liiga- ja cupotteluissaan yhtään maalia.
Nyambe on pelannut Namibian maajoukkueessa 18 maaottelua vuodesta 2019 alkaen. Hän pelasi kesällä 2019 Afrikan-mestaruuskilpailuissa täydet minuutit joukkueensa kaikissa kolmessa ottelussa. Tammikuussa 2024 käydyissä Afrikan-mestaruuskilpailuissa hän pelasi avauskokoonpanossa joukkueensa kaksi ensimmäistä alkulohko-ottelua mutta ei päässyt kahdessa muussa ottelussa kentälle.
Energia Lesothossa

Energia Lesothossa kuvaa Lesothon energian tuotantoa, jakelua ja kulututusta.
Energiankulutus asukasta kohti vuonna 2022 oli 5,95 miljoonaa BTU:ta, maailman 195 valtion joukossa sijalla 166. Vain puolet asukkaista oli sähköverkon piirissä.
Lesothossa on runsaasti vesivoimaa. Vuonna 2022 sen sähköntuotannosta 99,6 % perustuu vesivoimaan, 0,3 % aurinkoon ja 0,1 % fossiilisiiin polttoaineisiin.
Katsen padon avulla varastoidaan vettä syvään mutta pienialaiseen tekojärveen. Se on keskeinen rakenne sekä Lesothon energiantarpeiden että Etelä-Afrikan käyttöveden kannalta. Vei kuljetetaan 45 km pitkää tunnelia pitkin Muelan vesivoimalaan, jonka teho on 72 MW.
Katsen pato.
Talouskasvu on lisännyt ajoneuvojen kysyntää Lesothossa 2020-luvulla. Sähköajoneuvojen osuus on kasvanut merkittävästi puhtaan energian ja kestävyyttä edistävän hallituksen politiikan ansiosta. Lesothon hallitus on pannut täytäntöön säädöksiä ja myöntänyt tukea sähköautojen ostoon edistääkseen niiden käyttöönottoa. Useat autoyritykset ovat myös perustaneet paikallisia kokoonpanotehtaita, mikä antaa niille kilpailuetua sekä koti- että vientimarkkinoilla.
Aiheesta muualla

Kuvia tai muita tiedostoja aiheesta Energia Lesothossa Wikimedia Commonsissa
Lesothon pääministeri

Lesothon pääministeri on Lesothon hallituksen johtaja, ja käyttää maan ylintä toimeenpanovaltaa. Kuningas nimittää pääministerin valtioneuvoston suosituksesta, ja tämän on nautittava parlamentin luottamusta. Pääministeri suosittelee, ketkä kansanedustajat kannattaisi nimittää ministereiksi, ja kuningas noudattaa hänen neuvoaan.
Pääministeri johtaa hallitusta ja on asevoimien päällikkö.
Luettelo pääministereistä

| Pääministeri | Vallassa | Puolue / muu huomautus |
| --- | --- | --- |
| Nehemia Maseribane | 6.5.–7.7.1965 | virkaatekevä |
| Leabua Jonathan | 7.7.1965–20.1.1986 | Basutomaan/Lesothon kansaallispuolue |
| Justin Lekhanya | 24.1.1986–2.5.1991 | sotilasjuntta |
| Elias Ramaema | 2.5.1991–2.4.1993 | sotilasjuntta |
| Ntsu Mokhehle | 2.4.1993–17.8.1994 | Basutoland Congress Party |
| Hae Phoofolo | 17.8.–14.9.1994 | virkaatekevä |
| Ntsu Mokhehle | 14.9.1994–29.5.1998 | Basutoland Congress Party (vuoteen 1997) Lesotho Congress for Democracy (vuodesta 1997) |
| Pakalitha Mosisili | 29.5.1998–8.6.2012 | Lesotho Congress for Democracy (vuoteen 2011)   Democratic Congress (vuodesta 2011) |
| Tom Thabane | 8.6.2012–17.3.2015 | All Basotho Convention |
| Pakalitha Mosisili | 17.3.2015–16.6.2017 | Democratic Congress |
| Tom Thabane | 16.6.2017–20.5.2020 | All Basotho Convention |
| Moeketsi Majoro | 20.5.2020–28.10.2022 | All Basotho Convention |
| Sam Matekane | 28.10.2022 alkaen | Revolution for Prosperity |
Käännös suomeksi
Kaarlo Ignatius

Kaarlo Ignatius Washingtonissa
Kaarlo Yrjö Benedictus Ignatius (12. marraskuuta 1869 Helsinki – 13. tammikuuta 1942 Helsinki) oli suomalainen juristi. Hän oli Vaasan hovioikeuden presidenttinä 1923–1927.
Henkilöhistoria

Ignatiuksen vanhemmat olivat Karl Emil Ferdinand Ignatius (1837–1909) ja Amanda Kristina Bergman (1841–1921). Hän oli naimisissa vuodesta 1928 Maggie Danielsonin kanssa. Ignatius pääsi ylioppilaaksi Helsingin alkeisopistosta 1887 ja valmistui filosofian kandidaatiksi 1889, filosofian maisteriksi 1890, molempien oikeuksien kandidaatiksi 1894 sekä molempien oikeuksien lisensiaatiksi ja tohtoriksi vuonna 1900.
Ignatius oli Helsingin yliopiston lainopillisen tiedekunnan suomenkielen ylimääräisenä lehtorina 1903–1906 ja luennoi prosessioikeudesta vuosina 1907–1912. Ignatius toimi talonpoikaissäädyn sihteerinä valtiopäivillä 1905–1906. Hän oli lainvalmistelukunnan jäsenenä 1906–1912, Suomen senaatin oikeusosaston protokollasihteerinä 1906–1908, Viipurin hovioikeuden asessorina 1908–1913, rikosoikeuden ja rikosprosessioikeuden dosenttina Helsingin yliopistossa 1914–1922 sekä Suomen Pankin sihteerinä 1915–1918. Tämän jälkeen hän oli Suomen senaatin valtuuttamana edustajana Yhdysvalloissa 1917–1918, Suomen kaupunkien hypoteekkikassan toimitusjohtajana 1918–1921 sekä Helsingin yliopiston prosessi- ja rikosoikeuden apulaisena 1922–1923 ja prosessioikeuden vt. professorina 1920–1921. Viimeksi Ignatius toimi Vaasan hovioikeuden presidenttinä 1923–1927.
Ignatius oli valtion lainanottoa varten asetetun komiteaa puheenjohtajana 1919, Pohjoismaiden yhteistä vakuutussopimuslakia valmistelemaan asetetun suomalaisen komitean puheenjohtajana 1922 sekä Viipurin hovioikeuden edustajana kirkolliskokouksessa 1913. Ignatius teki useita opintomatkoja ulkomaille sekä otti osaa kansainvälisen kriminalisti-yhdistyksen kongresseihin Pietarissa ja Brysselissä sekä Pohjoismaiden lakimiesten kongressiin Kristianiassa 1922. Hän julkaisi lainopillisia ja taloudellisia tutkielmia sekä kirjoitelmia aikakauskirjoissa ja sanomalehdissä.
Teoksia

Tietoja Kangasalan pitäjästä ja vero-oloista Ylä-Satakunnassa v. 1540-1577. Etupäässä Suomen valtio-arkistosta koonnut Kaarlo Ignatius. Helsinki 1890
Virallisen syyttäjistön kehittyminen, organisatsiooni ja syyteoikeus: Rikosprosessioikeutta koskeva tutkimus. Helsingin yliopiston väitöskirja. Weilin + Göös, Helsinki 1900
Onko rikosasioissa todistelun uudestaan tutkiminen ylemmässä oikeudessa vastedes sallittava? ensimmäiselle yleiselle Suomen lakimiesten kokoukselle v. 1907 laadittu alustus. Helsinki 1907
Sakkorangaistuksesta. Porvoo 1922
Oikeudenkäyntilaitoksemme uudistaminen. Otava 1929
Vakuutussopimuslaki 12 päivältä toukokuuta 1933 selityksineen. Otava 1933, 2. tark. painos, toim. Antti Kivivuori Suomen vakuutuslakimiesten yhdistyksen julkaisuja 18. Helsinki 1967, 3. tark. painos, toim. Antti Kivivuori Suomen vakuutuslakimiesten yhdistyksen julkaisuja 20. Helsinki 1970
As (sävel)

Pianon koskettimistolla As on toinen musta oikealta.
As eli A♭ on solfeesin yhdeksäs puolisävelaskel. Se sijaitsee G:n ja A:n välissä, joten se ja gis ovat enharmonisia.
Mikäli keski-C:n asteikon A:n tasaviritykseksi oletetaan 440 Hz, on silloin A♭:n taajuus n. 415.305 Hz.
Skaalat > Tavallisia A♭:sta alkavia skaaloja

A♭-duuri: A♭ B♭ C D♭ E♭ F G A♭
A♭-molli: A♭ B♭ C♭ D♭ E♭ F♭ G♭ A♭
A♭ harmoninen molli: A♭ B♭ C♭ D♭ E♭ F♭ G A♭
A♭ melodinen molli (nouseva): A♭ B♭ C♭ D♭ E♭ F G A♭
A♭ melodinen molli (laskeva): A♭ G♭ F♭ E♭ D♭ C♭ B♭ A♭
A♭ itämainen molli: A♭ B♭ C♭ D E♭ F♭ G A♭
Tuire Kaimio

Tuire Kaimio (s. 8. helmikuuta 1973 Espoo) on suomalainen eläintenkouluttaja ja tietokirjailija.
Nuoruus

Kaimio on viihtynyt eläinten parissa lapsuudesta saakka. Hänen isoisä työskenteli mainoskuvaajana, mutta Tuire ei kuitenkaan pyrkinyt mainos-alalle. Kaimio tutustui esiintyviin eläimiin päiväkoti-ikäisenä, jolloin opettaja toi vierailemaan sirkuseläimiä. Tuiren ollessa kymmenvuotias hänen perheensä muutti Saksaan, jossa hän kävi biologiapainotteista koulua.
Ura

Kaimio kouluttaa eläimiä esiintymään elokuvissa ja teatterissa. Hän on kouluttanut muun muassa Myrsky-elokuvan kaukasianpaimenkoirat, Poika ja ilves -elokuvan ilveksen, VR:n mainosten kyyhkyset ja Olvi-mainosten Jeppe-koiran.
Hän myös luennoi eläinten käyttäytymisestä ja kouluttamisesta ja on kirjoittanut aiheesta kirjoja sekä kolumneja Yleisradion verkkosivuille .
Kaimio tekee koulutustyötänsä eläinten ehdoilla. Esimerkiksi mainoskuvauksissa Kaimio huolehtii siitä, että eläin saa tarpeeksi taukoja.
Kaimion eläintenkäsittelytaidot tunnetaan myös ulkomailla, vuonna 2006 hän oli Nepalissa opastamassa paikallisia asukkaita norsujen käsittelyssä. Norsujenkoulutusprojekti on WWF:n ja WSPA:n rahoittama, ja sen tarkoitus on kehittää työnorsujen koulutusta inhimillisemmäksi.
Kaimio on ollut mukana myös joissakin tutkimushankkeissa.
Poliittinen toiminta

Tuire Kaimio oli ensimmäistä kertaa ehdolla poliittiseen tehtävään vuoden 2019 eduskuntavaaleissa vihreiden listalta. Lyhyestä ja vaatimattomasta kampanjasta huolimatta Kaimio sai 3166 ääntä ja olikin lähellä päästä kansanedustajaksi.
Hän oli vihreiden ehdokas vuoden 2021 kuntavaaleissa Vantaalla ja tuli valituksi kaupunginvaltuustoon .
Vuoden 2022 aluevaaleissa Kaimio oli ehdolla ja tuli valituksi Vantaan–Keravan hyvinvointialueen valtuustoon.
Kaimio oli ehdolla vuoden 2023 eduskuntavaaleissa, joissa hän sai 2 828 ääntä.
Kaimio on myös ehdolla vuoden 2024 europarlamenttivaaleissa
Kirjoja

Tuikun eläinkoulu (1998)
Anni ja susi (2000)
Pennun kasvatus (2002)
Hevosen kanssa (2004)
Eläinnäyttelijöitä (2005)
Hevonen: ensimmäinen oppaani (2006)
Koirien käyttäytyminen (2007)
Hevosen kanssa: hevosen käyttäytyminen, Kaimio&Tallberg (WSOY 2012)
Hevosen kanssa: hevosen peruskoulutus, Kaimio&Tallberg (WSOY 2013)
Hevosen kanssa: Jatkokoulutus, Kaimio&Tallberg (WSOY 2013)
Filmografia

Huomautus, kyseessä Tuire Kaimion kouluttamien eläinten esiintyminen.
Poika ja ilves, 1998
Silmä silmästä, 1999
Hurja joukko, 2002 (televisiosarja)
Partanen, 2003
Vasikantanssi, 2003 (televisiosarja)
Venny, 2003 (televisiosarja)
Raid, 2003
Kirje isältä, 2003 (televisiosarja)
Pelkovaara, 2004 (televisiosarja)
Salatut elämät (tel3evisiosarja)
Pelikaanimies, 2004
Perkele, 2004 (lyhytelokuva)
Pieni rakkaustarina, 2004 (televisiosarja)
Julma huvi (televisiosarja)
Tahdon asia, 2005 (televisiosarja)
Unna ja Nuuk, 2006
Jadesoturi, 2006
Lemmikkiopisto, 2006 (televisiosarja)
Villi katse, 2006
Myrsky, 2008
Käsky (2008)
Havukka-ahon ajattelija (2009)
Vuosaari (2012)
Päin seinää (2014)
Onneli ja Anneli (2014)
Ei kiitos (2014)
Onnelin ja Annelin talvi (2015)
Napapiirin sankarit 2 (2015)
Häiriötekijä (2015)
Risto Räppääjä ja yöhaukka (2016)
Onneli, Anneli ja salaperäinen muukalainen (2017)
Ei yhteyttä (2017)
Tuntematon sotilas (2017)
Valtakunnat (2018)
Onneli, Anneli ja nukutuskello (2018)
Ailo, pienen poron suuri seikkailu (2018)
Teräsleidit (2020)
Sihja (2021)
Kiljuset! (2022)
Napapiirin sankarit 4 (2022)
Palkinnot

WSOY:n kirjallisuussäätiön palkinto 2007
Tietokirjailijat ry:n palkinto 2012
Aiheesta muualla

Tuire Kaimion kolumneja ja artikkeleita
Tuire Kaimio Internet Movie Databasessa. (englanniksi)
Tuire Kaimion kolumneja YLE:n verkkosivuilla
Norsujenkoulutusprojekti WWF. (Internet Archive)
Aiheesta muualla > Tuire Kaimio mediassa

Herold, Kia: Eläinnäyttelijöiden kouluttaminen vaatii herkkyyttä Animalia-lehti. 1/2005. (Internet Archive)
Pietiläinen, Jari: Näin syntyi Patu-koiran kuolinkohtaus Napapiirin sankareihin – Helpon näköinen kohtaus voi olla eläinnäyttelijälle kinkkisin Länsiväylä. 26.1.2023
Pukka, Linda: Kun elokuvassa tai tv-sarjassa on eläinnäyttelijä, apuun kutsutaan Tuire Kaimio: "Ahmat tuntuvat oppivan nopeammin kuin me ihmiset. YLE. 2.11.2021
Kokenut eläintenkouluttaja antoi vinkkinsä koiranpennun kasvatukseen: Studiossa ohjeita kuunnelleen Hille-pennun yllätti jano – onneksi apu oli lähellä! MTV uutiset. 12.12.2020
Dahlbom, Taika: Tuire Kaimio sai villieläimet mukaan poroelokuvaan ilman kouluttamista – Kärppä sai oman puuhamaan, utelias orava maahan jäädytetyn kävyn, Ailo teki mitä tahansa jäkälän eteen Helsingin Sanomat. 15.12.2018
Koponen, Jenni-Maarit: Ailo-poron ensimmäinen vuosi oli taistoa Lapissa – luontoelokuvan kuvauksissa jännitettiin selviääkö päätähti hengissä YLE 7.12.2018
Halminen, Laura: Tutkimus: Koirat kuuntelevat puhetta kuin ihmiset – kouluttaja kertoo, miksi ne voivat silti olla puolikuuroja Helsingin Sanomat. 3.12.2014
Ollikainen, Tarja: Kouluttaja saa lehmänkin kävelemään kumisaappailla Helsingin Sanomat. 12.8.2008
Korpimo, Ritva: Tuire Kaimio opettaa eläimen näyttelemään Helsingin Sanomat. 12.4.2003
Hillo (täsmennyssivu)

Hillo tarkoittaa muun muassa seuraavia:
hillo, elintarvike
Hillo tai Hillonkylä, kylä Haminassa
Hillo, Yleisradion 10-osainen komedia- ja sketsisarja (2019)
Sukunimi

Hannu Hillo (s. 1946), kuvataiteilija ja heraldikko
Jaakko Hillo (1921–2019), sotilaslentäjä
Juho Hillo (1882–1957), Hiihtoliiton puheenjohtaja
Kari Hillo (s. 1952), laulaja ja muusikko
Kuvitteellisia henkilöitä

Marina Hillo, kuvitteellinen hahmo kirjassa Jali ja suklaatehdas
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Hillo”, voi hakea sivunnimihaulla, laajalla sivunnimihaulla tai tekstihaulla.